**Informatīvais ziņojums**

**"Par 2018. gada 8.-9. marta Eiropas Savienības Tieslietu un iekšlietu ministru padomē izskatāmajiem jautājumiem"**

# 2018. gada 8.-9. martā Briselē, Beļģijā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme). Padomes sanāksmes tieslietu sadaļā ir ietverti šādi darba kārtības jautājumi:

**1. Priekšlikums regulai par jurisdikciju, lēmumu atzīšanu un izpildi laulības lietās un lietās par vecāku atbildību un bērnu starptautisko nolaupīšanu (pārstrādātā redakcija) (*politiskas debates*)**

2016. gada 30. jūnijā Eiropas Komisija nāca klajā ar priekšlikumu Padomes regulai par jurisdikciju, lēmumu atzīšanu un pieņemšanu laulības lietās un lietās par vecāku atbildību un bērnu nolaupīšanu (turpmāk – Regulas projekts). Regulas projekts paredz pārstrādāt Padomes 2003. gada 27. novembra Regulu (EK) Nr. 2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par Regulas (EK) Nr. 1347/2000 atcelšanu.

Ar Regulas projektu plānots uzlabot Eiropas Savienības (turpmāk – ES) regulējumu vecāku atbildības (jautājumi par aizgādību, saskarsmes tiesībām) un bērna civiltiesiskās nolaupīšanas jomā. Regulas projekta mērķis ir likvidēt atlikušos šķēršļus tiesas spriedumu brīvai apritei ES, vienkāršot un paātrināt tiesas, administratīvos sadarbības procesus un nodrošināt, ka tajos vienmēr tiek ņemtas vērā bērna intereses.

Padomes sanāksmē plānotas debates par jautājumu, kas saistīts ar nepieciešamību stiprināt Centrālo iestāžu resursus gan administratīvi, gan finansiāli. Bulgārijas prezidentūra ir sagatavojusi priekšlikumu, kurā norādījusi, ka Centrālo iestāžu darba slodze arvien pieaug, pieaugot internacionālo ģimeņu skaitam, līdz ar to sagaidāms, ka arī starpvalstu pieprasījumu skaits bērnu lietās pieaugs.

Ņemot vērā minēto, Bulgārijas prezidentūra rosina Regulas projektā iekļaut pantu par resursu piešķiršanu Centrālajām iestādēm.

Padomes sanāksmē Latvijas dalībai ir sagatavota nacionālā pozīcija.

**2. Par priekšlikumu Eiropas Parlamenta un Padomes direktīvai par krāpšanas un viltošanas apkarošanu attiecībā uz bezskaidras naudas maksāšanas līdzekļiem un ar ko aizstāj Padomes Pamatlēmumu 2001/413/TI (*vispārējā pieeja*)**

Ņemot vērā, ka Pamatlēmums 2001/413/TI vairs neatspoguļo mūsdienu realitāti un nepietiekami ņem vērā jaunas problēmas un tehnoloģiju attīstību, piemēram, virtuālās valūtas un mobilos maksājumus, 2017. gada 14. septembrī Eiropas Komisija nāca klajā ar priekšlikumu Eiropas Parlamenta un Padomes direktīvai par krāpšanas un viltošanas apkarošanu attiecībā uz bezskaidras naudas maksāšanas līdzekļiem un ar ko aizstāj Padomes Pamatlēmumu 2001/413/TI (turpmāk – Direktīvas projekts).

Krāpšana bezskaidras naudas maksājumos nodrošina ienākumus organizētās noziedzības aprindām un sekmē citas noziedzīgas darbības, piemēram, terorismu, narkotiku tirdzniecību un cilvēku tirdzniecību.

Ar Direktīvas projektu plānots nodrošināt skaidru, spēcīgu un tehnoloģiju ziņā neitrālu tiesisko regulējumu, lai novērstu darbības šķēršļus, kas traucē veikt izmeklēšanu un kriminālvajāšanu.

Šobrīd diskusijas par galvenajiem Direktīvas projekta jautājumiem ir noslēgušās un dalībvalstis ir panākušas nepieciešamo kompromisu, tāpēc Bulgārijas prezidentūra Padomes sanāksmē plāno pieņemt vispārējo pieeju par Direktīvas projektu.

Latvija kopumā raugās pozitīvi uz sagatavoto kompromisa tekstu un atbalsta tā virzīšanu vispārējās pieejas panākšanai.

Padomes sanāksmē Latvijas dalībai ir sagatavota nacionālā pozīcija.

**3. Regula par Eiropas Prokuratūras izveidi**

2017. gada 20. novembrī stājās spēkā Regula par Eiropas Prokuratūras izveidi, kas līdz 2020. gada beigām paredz izveidot– Eiropas Prokuratūru. Šī brīža prioritātes attiecībā uz Eiropas Prokuratūras izveidi ir administratīvi sagatavot institūciju, izraudzīties Eiropas ģenerālprokuroru, Eiropas prokurorus un Eiropas deleģētos prokurorus.

Bulgārijas prezidentūra Padomes sanāksmei ir nākusi klajā ar dokumentu, lai informētu ministrus par līdz šim padarīto un vēl nepieciešamajām darbībām.

Latvija pozitīvi vērtē to, ka Eiropas Komisija ir uzsākusi darbu pie Eiropas Prokuratūras izveides, bet vienlaikus Latvija vēlētos, lai dalībvalstis tiktu pilnvērtīgi iesaistītas Eiropas Komisijas darbā.

**4. Pārrobežu piekļuves uzlabošana e-pierādījumiem**

Eiropas Komisija sniegs jaunāko informāciju attiecībā uz pārrobežu piekļuves uzlabošanu e-pierādījumiem, kā arī ministri tiks aicināti diskutēt par jautājumiem, kas skar: turpmākos soļus tiesiskā regulējuma uzlabošanai, pārrobežu sadarbības iespējas un efektivitāti elektronisko pierādījumu iegūšanas jomā uzlabošanu.

Latvija strādā pie Eiropas Savienības Padomes secinājumu par krimināljustīcijas uzlabošanu kibertelpā (Padomes secinājumi (2016. gada 9. jūnijs, dokuments Nr. 10007/16) ieviešanu Latvijā, tas būtu īpaši pie Padomes secinājumu 6. punkta, kurā Eiropas Komisija ir aicināta izstrādāt "drošu tiešsaistes portālu elektroniskiem pieprasījumiem un atbildēm par e - pierādījumiem un atbilstošajām procedūrām". Eiropas Komisija sadarbībā ar ES dalībvalstīm ir sagatavojusi Pierādījumu elektroniskās apmaiņas sistēmas (turpmāk - Sistēma) tehniskās prasības un 2018. gada laikā gatavojas īstenot Sistēmas izstrādi un ieviešanu, savukārt 2019. gadā uzsākt tās izmantošanu. Sistēma saistīta ar Eiropas Parlamenta un Padomes 2014. gada 3. aprīļa direktīvu 2014/41/ES par Eiropas izmeklēšanas rīkojumu krimināllietās, kas ietver visa veida pierādījumu, to skaitā arī elektronisku, iegūšanu un nosūtīšanu ES teritorijā. Direktīva 2014/41/ES ir tiesiskais pamats Sistēmas risinājumiem, kas ar standartizētu formu palīdzību nodrošinās efektīvāku Eiropas izmeklēšanas rīkojumu izpildi ES.

Latvija atbalsta turpmāku tiesiskā regulējuma uzlabošanu ne tikai krimināljustīcijā, bet arī civillietās un komerclietās, kā arī atbalsta elektronisko pierādījumu efektivitātes un iegūšanas uzlabošanu pārrobežu sadarbībā.

**5. Cīņa pret naida noziegumiem tiešsaistē**

Eiropas Komisija sniegs aktuālāko informāciju par cīņu pret naida noziegumiem tiešsaistē.

**Delegācija**

Delegācijas vadītājs: **Dzintars Rasnačs** tieslietu ministrs.

Delegācijas dalībnieki: **Inga Melnace** tieslietu nozares padomniece;

**Anda Smiltēna** tieslietu nozares padomniece.

Tieslietu ministrs Dzintars Rasnačs

Grantiņa 67036914

Ieva.Grantina@tm.gov.lv